ផ្ទះពលរដ្ឋ​នៅ​តំបន់​បឹងកក់​ត្រូវ​កប់​​នឹ​ង​លិច​ទឺក​ដោយសារ​ក្រុមហ៊ុន​ចាក់ដី​បំពេញ​បឹង
មាន​ពលរដ្ឋ​ចំនួន​២៣៤​គ្រួសារ​​ត្រូវ​រង​គ្រោះ​ដោយ​ការ​​អភិវឌ្ឍ​របស់​ក្រុមហ៊ុន​ស៊ូកាកូ​អ៊ីន។
ប្រជាពលរដ្ឋរស់នៅតំបន់បឹងកក់កំពុងរងគ្រោះដោយសារក្រុមហ៊ុនស៊ូកាគូអ៊ីនបានបូមខ្សាច់ចាក់បំពេញបឹង។ ឥឡូវនេះយ៉ាងតិចមានផ្ទះចំនួនពីរកំពុងកប់ក្នុងភក់ខ្សាច់ និងផ្ទះរបស់អ្នកភូមិផ្សេងទៀតកំពុងប្រឈមមុខនឹងការលិចលង់។ ប្រជាពលរដ្ឋបាននិយាយថា ប្រសិនបើនាយករដ្ឋមន្រ្តីហ៊ុន សែនមិនជួយអន្តរាគមន៍ទេ ផ្ទះរបស់អ្នកស្រុកជាច្រើននឹងកប់ក្នុងភក់ខ្សាច់។ «ខ្ញុំជាស្រ្តីមេមាយ។ ប្តីខ្ញុំធ្វើប៉ូលិសជាង២០ឆ្នំា ហើយគាត់ស្លាប់ចោលខ្ញុំជាងបីបួនឆ្នាំមកហើយ។ នៅតែដីមួយដុំហ្នឹងទេ ដែលខ្ញុំដោះស្រាយជីវភាពខ្ញុំ»។ អ្នកស្រីឃុន សេរី អាយុ៥៣ឆ្នាំ ជាស្រ្តីមេមាយមានកូនម្នាក់ រស់នៅក្នុងភូមិ១ សង្កាត់ ស្រះចក ក្រុងភ្នំពេញ។ អ្នកស្រីគឺជាជនរងគ្រោះមួយរូបក្នុងចំណោមជនរងគ្រោះចំនួន២៣៤គ្រួសារផ្សេងទៀតរស់នៅក្នុងភូមិនេះ ដោយសារតែការអភិវឌ្ឍតំបន់បឹងកក់របស់ក្រុមហ៊ុនស៊ូកាកូអ៊ីន។ កាលពីសប្តាហ៍មុន ក្រុមហ៊ុនស៊ូកាកូអ៊ីនរបស់លោកឧកញ៉ាឡៅ ម៉េងឃីន សមាជិកព្រឹទ្ធសភាខាងគណបក្សប្រជាជនកម្ពុជា បានបន្តបូមដីដើម្បីលប់ផ្ទៃបឹងកក់។ ដីដែលបានបូមចេញពីទុយោនោះបានកប់ផ្ទះរបស់អ្នកស្រីឃុន សេរី បន្តិចម្តងៗ នៅក្នុងខណៈពេលដែលផ្ទះផ្សេងទៀតកំពុងតែប្រឈមមុខនឹងការលិចលង់។ អ្នកស្រីឃុន សេរីបានចង្អុលទៅលើភក់ខ្សាច់នៅក្នុងផ្ទះបាយរបស់អ្នកស្រី ហើយអ្នកស្រីបាននិយាយថា កាលពីមុនអ្នកស្រីមិនដែលឃើញទិដ្ឋភាពបែបនេះទេ។ ឥឡូវនេះ ផ្ទះទាំងមូលស្ទើរតែគ្របដណ្តប់ដោយភក់។ «ពីមុនមក ដីខ្ញុំដីគោកទេ។ មិនមែនដីអញ្ចឹងទេ។ ហើយខ្ញុំរស់នៅទីនេះយូរហើយ។ គ្រួសារខ្ញុំ គាត់ធ្វើប៉ូលិស។ ឥឡូវគាត់ស្លាប់ហើយ»។ នៅជាប់នឹងរបងផ្ទះរបស់អ្នកស្រីឃុន សេរី មានសិប្បកម្មបណ្តុះផ្សិតមួយដែលគ្រប់គ្រងដោយអ្នកស្រីឃី រ៉េត។ អ្នកស្រីឃី រ៉េត អាយុ៥១ឆ្នាំបាននិយាយបណ្តើរយកដៃទៅចង្អុលសិប្បកម្មបណ្តុះផ្សិតរបស់អ្នកស្រី ដែលបានបិទទ្វារមិនឲ្យដំណើរការជាយូរមកហើយ។ អ្នកស្រីបាននិយាយថា សិប្បកម្មនេះបានផ្អាកអស់រយៈពេលបួនខែមកហើយ ដោយសារតែមានសត្វល្អិតបំផ្លាញផ្សិតរបស់អ្នកស្រី។ អ្នកស្រីឃី រ៉េតបាននិយាយទៀតថា សត្វល្អិតទាំងនេះបានកើតឡើងចេញពីផ្ទៃទឹកបឹង ដោយសារតែការចាក់ទឹកបំពេញតាមរយៈការបូមខ្សាច់នេះ។ «ជួបបញ្ហាតាំងពីបូមទឹកឡើងមកអញ្ចឹងទៅ ហើយអាសត្វម៉ម៉ុង វាឡើងទៅរោមផ្សិតខ្ញុំ។ អញ្ចឹងទៅ ពេលដែលវាលូតចេញមក គឺវាខូចណា៎ ចា! វាទៅជាដូចដង្កូវ ធ្វើវាអត់បានផល។ ពេលដែលវាចេញច្រើនចំរុះ យើងធ្លាប់មួយថ្ងៃបានផល មួយថ្ងៃយើងលក់បានមួយលានដែរ»។ រហូតមកដល់ពេលនេះ ការបូមខ្សាច់ដើម្បីចាក់បំពេញផ្ទៃបឹងដោយក្រុមហ៊ុនស៊ូកាកូអីនបានប្រមាណ៥០% ហើយ។ ប្រជាពលរដ្ឋប្រមាណរាប់ពាន់គ្រួសារ ដែលបានរស់នៅលើផ្ទៃទឹកបឹង និងនៅលើគោក បានចោទប្រកាន់ក្រុមហ៊ុនស៊ូកាកូអ៊ីនថា បានធ្វើឲ្យទឹកជន់លិចផ្ទះរបស់ពួកគេ ហើយទឹកនោះបានបង្កឲ្យប្រជាពលរដ្ឋមួយចំនួនបានធ្លាក់ខ្លួនឈឺ។ អ្នកស្រីលី មុំ អាយុ៤៥ឆ្នាំ បាននិយាយថា ផ្ទះរបស់អ្នកស្រីបានដក់ទឹករាប់ខែមកហើយ ដោយសារតែទឹកនេះបានជ្រាបចេញពីទឹកបឹង។ អ្នកស្រីបាននិយាយទៀតថា កូនរបស់អ្នកស្រីបានកើតរមាស់ជើង ដោយសារតែដើរឆ្លងកាត់ទឹកដែលមានក្លិនស្អុយនេះ។ «ប៉ះពាល់ដល់សុខភាព។ កូនខ្ញុំដើរលុយទឹក។ ទំរាំតែអាទឹកហ្នឹងវាជ្រាបអស់ទៅ វានៅសល់ដក់ ដោយដុំហ្នឹង។ យើងកើតរមាសជើង រមាសដៃក្មេងៗ។ ហើយខ្ញុំបានបញ្ជូនកូនខ្ញុំទៅដាក់នៅផ្ទះម្តាយខ្ញុំ»។ ចំណែកអ្នកស្រីផាត ចិន្តា អាយុ២២ឆ្នាំ ដែលកំពុងតែស្អំទឹកកកនៅលើក្បាលជាមួយនិងកូនស្រីតូចមួយអាយុប្រមាណមួយឆ្នាំ បាននិយាយថា អ្នកស្រីបានធ្លាក់ខ្លួនឈឺរយៈពេលមួយសប្តាហ៍មកហើយ ដោយសារតែក្លិនភាយចេញពីទឹកបឹង។ «ទឹកលិច។ ដោយសារក្លិនស្អុយពេក ឈួលមក កូនក៏ឈឺ ព្យួរសេរ៉ូម។ ហើយយប់មិញក្តៅទៀត»។ ក្រុមហ៊ុនស៊ូកាកូអ៊ីនបានចុះកិច្ចព្រមព្រៀងជាមួយសាលាក្រុងភ្នំពេញដើម្បីជួលដីបឹងកក់រយៈពេល៩៩ឆ្នាំលើទំហំផ្ទៃដីសរុបប្រមាណ១២៦ហិកតា។ ក្រុមហ៊ុននេះមានគម្រោងអភិវឌ្ឍន៍បឹងកក់ទៅជាតំបន់ពាណិជ្ជកម្ម សណ្ឋាគារ  ផ្ទះល្វែងនិងផ្សារ ទំនើបៗ។ លោកសៀ ភារម្យ នាយកលេខាធិការដ្ឋានក្រុមការងារពិសេសសិទ្ធិលំនៅដ្ឋាន បាននិយាយថា ការអភិវឌ្ឍតំបន់បឹងកក់នេះបានរំលោភទៅលើសិទ្ធិរបស់ប្រជាពលរដ្ឋ។ លោកបានមានប្រសាសន៍ទៀតថា យ៉ាងតិចមានប្រជាពលរដ្ឋប្រមាណជាង៣.០០០គ្រួសារដែរបានទទួលរងនូវផលប៉ះពាល់ដោយសារតែការអភិវឌ្ឍនេះ។ «ក្រុមហ៊ុន គាត់ពុំបានចរចា ឬក៏ដោះស្រាយជូនប្រជាពលរដ្ឋទេ គឺគាត់គិតតែពីបូមខ្សាច់បង្ហូរ ធ្វើឲ្យលិចលង់ ធ្វើឲ្យស្ទះបង្គន់ ធ្វើឲ្យពួកគាត់ពិបាករស់នៅតែម្តង»។ លោកសៀ ភារម្យបានមានប្រសាសន៍ទៀតថា នៅក្នុងអំឡុងឆ្នាំ២០០៩កន្លងទៅនេះ យ៉ាងតិច មានប្រជាជនចំនួន២៥.០០០នាក់បានទទួលរងនូវផលប៉ះពាល់ដោយសារការអភិវឌ្ឍន៍របស់សាលាក្រុងភ្នំពេញ។ លោកបានមានប្រសាសន៍ទៀតថា មានសហគមន៍ចំនួន៧៤នៅក្នុងចំណោម៤០០សហគមន៍ផ្សេងៗទៀតបានទទួលសេចក្តីជូនដំណឹងរបស់សាលាក្រុងភ្នំពេញឲ្យបង្ខំរុះរើផ្ទះសម្បែងចេញ។ លោកកែប ជុតិមា អភិបាលក្រុងភ្នំពេញពុំបានធ្វើអត្ថាធិប្បាយទេ ដោយលោកបានអះអាងថា កំពុងជាប់រវល់៕